b"\n_START_ARTICLE_\nPirro Ligorio\n_START_SECTION_\nBiografija\n_START_PARAGRAPH_\nPiras Ligorijas gim\xc4\x97 apie 1510 m. Neapolyje, vietos kilming\xc5\xb3j\xc5\xb3 \xc5\xa1eimoje. Pirmieji jo gyvenimo 30 met\xc5\xb3 labai menkai dokumentuoti. 1534 m. jis persik\xc4\x97l\xc4\x97 \xc4\xaf Rom\xc4\x85 ir prad\xc4\x97jo menininko karjer\xc4\x85 kaip tapytojas. Dekoravo kilming\xc5\xb3j\xc5\xb3 r\xc5\xabmus. Atvyk\xc4\x99s \xc4\xaf Rom\xc4\x85 Piras Ligorijas susidom\xc4\x97jo Sen. Romos architekt\xc5\xabriniu palikimu. Rinko ir apra\xc5\xa1in\xc4\x97jo senovines liekanas, sudarin\xc4\x97jo \xc5\xbeem\xc4\x97lapius. 1553 m. pasirod\xc4\x97 vienintelis jo u\xc5\xbera\xc5\xa1\xc5\xb3 apie Sen. Romos liekanas tomas (\xe2\x80\x9eLibro su' i Circhi e Anfiteatri\xe2\x80\x9c). Kiti u\xc5\xbera\xc5\xa1ai liko manuskriptuose ir buvo publikuoti tik po mirties. _NEWLINE_Nuo 1549 m. Piras Ligorijas stojo tarnauti kardinolui Ipolitui II d'Est\xc4\x97. Pri\xc5\xbei\xc5\xabr\xc4\x97jo \xc5\xa1io organizuotus archeologinius kasin\xc4\x97jimus. 1556 m. jis \xc4\xafsidarbino popie\xc5\xbeiaus Pauliaus IV-ojo dvare. Po to dirbo pas Pij\xc5\xb3 IV-\xc4\x85j\xc4\xaf. Piras Ligorijas tapo Vatikano r\xc5\xabm\xc5\xb3 architektu, Universiteto ir, po Mikeland\xc5\xbeelo mirties 1564 m., dirbo ties \xc5\xa0v. Petro bazilika. Svarbiausiais jo darbais Romoje tapo Belvederio r\xc5\xabm\xc5\xb3 kiemo (kurto Bramant\xc4\x97s) pertvarkymai, Pijaus IV-ojo Casina (kuri\xc4\x85 ypa\xc4\x8d auk\xc5\xa1tai vertino Jakobas Burkhartas), Pijaus IV-ojo Palazzina Flaminijos gatv\xc4\x97je. Taip pat jis prad\xc4\x97jo Sapienza r\xc5\xabm\xc5\xb3 statybas Romoje. _NEWLINE_Ma\xc5\xbedaug nuo 1550-\xc5\xb3j\xc5\xb3 Ligorijas dirbo ties pranci\xc5\xa1kon\xc5\xb3 vienuolynu ir ties Vila d'Est\xc4\x97 Tivolyje sod\xc5\xb3 projektu kardinolui Ipolitui II d'Est\xc4\x97. Studijavo Sen. Romos Adriano vil\xc4\x85 Tivolyje. 1565 m. popie\xc5\xbeiaus dvaro intrig\xc5\xb3 metu buvo apkaltintas machinacijomis ir vagyst\xc4\x97mis, \xc4\xafkalintas ir nu\xc5\xa1alintas nuo \xc5\xa0v. Petro bazilikos projekt\xc5\xb3. 1568 m. jis persik\xc4\x97l\xc4\x97 \xc4\xaf Ferar\xc4\x85 ir stojo tarnauti vietos hercogui Alfonsui II d'Est\xc4\x97. Buvo paskirtas hercogo kolekcij\xc5\xb3 antikvaru ir bibliotekininku. Piras Ligorijas mir\xc4\x97 1583 m. spalio 30 d. Feraroje. Palaidotas Ospedale di Sant'Anna ligonin\xc4\x97s ba\xc5\xbeny\xc4\x8dioje. Be Vila d'Est\xc4\x97 sod\xc5\xb3, Piro Ligorijo dizainui priskiriamas Baidykli\xc5\xb3 parkas (it. Parco dei Mostri) Bomarce._NEWLINE_Giorgio Vasari ne\xc4\xaftrauk\xc4\x97 jo biografijos \xc4\xaf savo 1568 m. \xe2\x80\x9eLe Vite\xe2\x80\x9c leidim\xc4\x85, sp\xc4\x97jama, nes konkuravo d\xc4\x97l vietos popie\xc5\xbeiaus dvare, be to, \xc4\xaftar\xc4\x97 Pir\xc4\x85 Ligorij\xc4\x85 siekiant sumenkinti Mikeland\xc5\xbeelo, kuris buvo Vasari idealas, autoritet\xc4\x85. I\xc5\xa1 tikro Piras Ligorijas kritikavo Mikeland\xc5\xbeel\xc4\x85 d\xc4\x97l pernelyg laisvo antikini\xc5\xb3 architekt\xc5\xabros form\xc5\xb3 traktavimo. Pagal Pir\xc4\x85 Ligorij\xc4\x85, Sen. Romos meno liekanos buvo auk\xc5\xa1\xc4\x8diausias tobulumo idealas, tod\xc4\x97l klasikin\xc4\x97s formos neturi b\xc5\xabti i\xc5\xa1kraipomos, o atvirk\xc5\xa1\xc4\x8diai, pristatomos tokios, kokios yra arba, jei yra pa\xc5\xbeeistos, atgaminamos taip, kaip b\xc5\xabt\xc5\xb3 padaryta Sen. Romos laikais. 1642 m. pasirod\xc4\x97 pirmoji Piro Ligorijo biografija, kuri\xc4\x85 para\xc5\xa1\xc4\x97 Giovanni Baglione. Piro Ligorijo k\xc5\xabryba priskiriama manierizmui."